Moflin er en tamagotchi med kunstig intelligens

Casio har netop sendt deres lilla selskabsrobot Moflin ud på det globale marked, fem år efter at den først dukkede op i Japan. Dengang vakte den både fascination og hovedrysten: Nogle kaldte den verdens mest nuttede robot, andre syntes, det var absurd at bruge penge på en digital kælehamster.

Alligevel solgte den solidt til de japanske tech-entusiaster, der elsker gadgets, der balancerer mellem legetøj og kunstig intelligens.

Moflin ligner en blanding af hamster og marsvin, men glem alt om hamsterhjul og savsmuld – det her kræ kræver kæleri og kunstig intelligens. Den kan vippe med hovedet, udstøde små lyde og reagere forskelligt alt efter, hvordan du behandler den. Jo mere du kæler med den, desto mere udvikler den sin “personlighed”.

Og ja, den husker også, hvem i husstanden der har givet den mest opmærksomhed. Kort sagt: Den er nuttet – men også en smule dømmende.

Prisen? Omkring 430 dollar i USA – altså tæt på 3.000 kroner for et plysset stykke AI-legetøj, der ikke engang kan gå selv. Hvornår (eller om) den kommer til Danmark, er stadig uvist.

Spørgsmålet er, om vi virkelig har savnet et digitalt kæledyr, der udvikler følelser – eller er Moflin bare en pelsklædt reminder om, at Tamagotchi-bølgen måske burde være blevet i 90’erne?

Moflin er en tamagotchi med kunstig intelligens